《行香子 秋思》
清代·董俞

秋浦溶溶。秋岭重重。怅登临、水杳山穷。愁人心上，何处相逢。

在雁声边，叶声外，雨声中。

三秋作客，十年心事，恨迢遥、芳讯难通。炉烟初碧，灯芯徒红。

任羁怀冷，吟怀淡，酒怀慵。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。